
	Δρόμοι της Μελάνης

Ο Γιώργος Χουλιάρας

συζητά για το ποιητικό του έργο

 με ποιητές
στο Σπίτι της Κύπρου

Πολλοί ήταν οι φίλοι του Γιώργου Χουλιάρα, ποιητές και  άνθρωποι των Γραμμάτων, που παρακολούθησαν την Τρίτη 28 Ιανουαρίου 2020, στο Σπίτι της Κύπρου στην Αθήνα, την αφιερωμένη στον διακεκριμένο ποιητή εκδήλωση με τίτλο ΔΡΟΜΟΙ ΤΗΣ ΜΕΛΑΝΗΣ, αναφορά στην ποιητική διαδρομή του ποιητή και στην ομότιτλη επίτομη έκδοση (Νεφέλη 2005) που περιλαμβάνει ποιήματα και χρονολογικά ‘αντίστροφη’ (2005-1970) επιλογή ποιημάτων από πέντε προηγούμενα ποιητικά βιβλία  του που κυκλοφόρησαν από τις εκδόσεις Τραμ το πρώτο και Ύψιλον εν συνεχεία: Εικονοµαχικά (1972), Η άλλη γλώσσα (1981), Ο θησαυρός των Βαλκανίων (1988), Fast Food Classics (Στίχοι ταχυφαγείων, 1992) και Γράμμα (1995), καθώς και  το ποίημα Στο κέντρο του νερού.

Στο πλαίσιο της εκδήλωσης, η ποιήτρια Νάντια Στυλιανού, Μορφωτική Σύμβουλος της Πρεσβείας της Κυπριακής Δημοκρατίας και ο ποιητής Γιάννης Ζέρβας, Αναπληρωτής Καθηγητής Ψυχιατρικής του Εθνικού και Καποδιστριακού Πανεπιστημίου Αθηνών, αναφέρθηκαν στην ποιητική δημιουργία του Γιώργου Χουλιάρα και συζήτησαν μαζί του για την ποίηση και τα εναύσματα της διαδρομής του. Εμβόλιμα, ο ποιητής διάβασε ποιήματά του ανατρέχοντας, όπως αναφέρθηκε, σε λήμματα μιας ζωής που συνιστά ΛΕΞΙΚΟ ΑΝΑΜΝΗΣΕΩΝ, όπως είναι και ο τίτλος του τελευταίου βιβλίου του που κυκλοφορεί από τις εκδόσεις Μελάνι (2013), ενώ ακολούθησε ενδιαφέρουσα συζήτηση με το ακροατήριο.

______________________________________

Ο Γιώργος Χουλιάρας, ποιητής, δοκιμιογράφος, πεζογράφος και μεταφραστής, βραβεύτηκε το 2014 από την Ακαδημία Αθηνών για την καινοτόμο γραφή του και το σύνολο του έργου του. Η ποίησή του σε μετάφραση έχει δημοσιευτεί σε κορυφαία αμερικανικά περιοδικά και ανθολογίες, όπως Harvard Review, The Iowa Review, Ploughshares, Poetry, World Literature Today και Modern European Poets, και σε άλλες χώρες, όπως Βουλγαρία, Γαλλία, Ιαπωνία, Ιταλία, Κροατία, Λιθουανία και Τουρκία. Γεννημένος στη Θεσσαλονίκη, σπούδασε και εργάστηκε κυρίως στη Νέα Υόρκη πριν επιστρέψει στην Αθήνα από το Δουβλίνο. Έχει εργαστεί ως πανεπιστημιακός λέκτορας, σύμβουλος πολιτιστικών φορέων, ανταποκριτής και Σύμβουλος Τύπου σε Πρεσβείες. Έχει εκλεγεί Πρόεδρος της Εταιρείας Συγγραφέων και συμμετέχει ως μέλος Δ.Σ. άλλων πολιτιστικών και επιστημονικών φορέων.

